Idi iyakcheng iwan,
iyan-aha-ahad si Jesus cha Galilee bengat.
Nat kimowan cha Judea tep amta tho i sema iren naengibalnay na Hodjos chiwan,
piyan chen bonoen si-katho.
Idi chanchaniy piyasta na Hodjos a nakigwan cha i Piyasta na Siroman,
sema iren aahin Jesus,
kigwan ched si-katho i “Betik ked jay et kowan ka led Judea say si-nengen iren ma disipolos mo ma kaskasdaaw a naima-imag mo.
Tep sema toon piyan ton maychamag,
nat otikel a siyodad i pan-iyanan to tep sema naima-imag to,
nat maypaamted chakel a too.
No gwariy naima-imag mon kaskasdaaw,
ibiybiy mod emiin a too.”
Kigwan iren ma aahin Jesus iwan tep angken si-kara ngo,
nat emati ired si-katho.
Et kigwan Jesus cha si-kara i “Aneng nin ali onmothok i timpo na pengibiybiy ko na angel ko.
Nem no si-kayo,
angken nengon akow,
mebedin cha si-kayo.
Sema iren tood ja dobong,
nat mebedin a owesen cha kayo,
nem si-kak,
en-owes chaak tep piyaneknekan ko i ngaaw i naima-imag cha.
Tahejon mekipiyasta.
Ekak mekipiyasta tep aneng nin ali onmothok i timpok.”
Seman i kigwan Jesus,
et imeket cha Galilee.
Sema Intoron Jesus Chiwa Piyasta Na Siroman
Idi kimowan ira ma aahin Jesus a mekipiyasted Jerusalem,
timened si Jesus,
nem sa-sa-ki thon kimowan say nagwariy mengamta.
Sema iren naengibalnay na Hodjos,
naina-inap ches Jesus chiwa piyastaan a kigwan cha i “Toy kad-an to la i?”
Sema iren toon esa-sa-nop chiwan,
natiyabtabtabal ches Jesus.
Kigwan na echom i “Mapteng i ogadin Jesus,”
nem kigwan ngo na echom i “Enchi tep nasiyaol toy too.”
Nem nat inpekes iren ma tooy tabtabal cha tep entahot cha ira ma naengibalnay na Hodjos.
Idi kawa na piyasta,
simekep si Jesus chiwa timplo,
et iyantorod man.
Et iyasdaaw ira ma naengibalnay na Hodjos a kigwan cha i “Toy engalaan niyay a too na daing to iy nat iyan-achal?”
Et insongbat Jesus i “Sema naintorok,
nat naedafod nemnem ko,
no diket naedafod nemnem Afo Chiyos a engito-no did si-kak.
Sema toon piyan ton a-magen i piyan Afo Chiyos,
amtaen to no sema naintorok,
naedafod nemnem Afo Chiyos ono naedafo ngod nemnem ko bengat.
Sema toon naengowan niwa naedafod nemnem to bengat,
naina-inap toy chayaw na tood si-katho.
Nem no si-kak,
say piyan ko,
si Afo Chiyos a engito-no did si-kak i maychejaw.
Et seman i mengipaneknek i podnoy ogadik tan nagwariy doho-dohod si-kak.
Inni-kanan to kayon Moses na dinteg,
anya?
Nem nagwared si-kayoy naengonod na dinteg.
Tep no naiyonoran jo komiy dinteg,
eg joak piyan a bonoen.”
Et insongbat na tothoo i “Iya-janan ka na dimonyo!
Siyay mahapiyan a memonod si-kam?”
Kigwan pay Jesus i “Pinsak bengat i inpangimapteng ko na mansekit na Sabbath,
et iyasdaaw kayo tep imag ko man na akow na pan-inana.
Diningding jo aya i inbilin Moses i kogithen joy anak jon dahi na maykagwalon akow na ingkay-anak to?
Nat si Moses chechan i engi-kan niwa bilin,
no diket sema iren afo-afo ton edagwas iy say si-katho.
Isonga,
no onmothok aliy maykagwalon akow,
angken no akow na pan-inana,
kogithen jo ngorechan i anak jon dahi.
No kogithen joy anak jo na akow na pan-inana say nat chechalen jo ma dinteg Moses,
niyana kebonget kayod si-kak tep inpamapteng koy too na akow na pan-inana?
Sema pengowis jo,
nat ibasar jo komed si-nengen jo nin,
no diket ibasar jod kosto tan mapteng.”